Slipper straff etter blind vold fanget på video

(VG Nett) Til tross for denne overvåkningsvideoen som viser blind vold mot personer og hærverk mot biler, er flere av hendelsene henlagt.

Dyveke Nilssen

Oppdatert 4. april 2012

Artikkelen er over åtte år gammel

Flere av voldsepisodene fra parkeringshuset på Gulskogen i Drammen i november i fjor er utelatt fra tiltalen og bare den eldste av mennene må på tiltalebenken, skriver Drammens Tidende.

Overvåkingsvideoen viser en gjeng som kommer ut av en bil. To av dem utøver vold mot flere tilfeldig forbipasserende.

Det begynner med at en av dem, en mann i 30-årene, klatrer opp på panseret på en bil like ved. Etter at han blir dratt ned fra bilen, begynner han å oppføre seg truende mot omgivelsene.

Først sparker han like over hodet på en tilfeldig forbipasserende. Deretter går mannen, som skal ha vært ruset på både alkohol og narkotika, til angrep på biler som kjører forbi.

Flere slått ned

Flere av personene i parkeringshuset blir synlig skremt av gjengens oppførsel. En mann som forsøker å passere voldsmannens bil ender opp med å få slått ut en tann, for så å bli dyttet ut av parkeringsanlegget.

I gangen fra parkeringshuset til kjøpesenteret tilbyr en ny tilfeldig person, en mannlig sykepleier, seg å hjelpe mannen. Da blir også han slått ned.

- Situasjonen eskalerer verbalt, og personen som tilbyr seg å hjelpe fornærmede blir utsatt for ny uprovosert vold, sa Jan Henrik Håkestad, leder for voldsteamet ved Drammen politistasjon til VG Nett i november.

Slipper straff

Den mannlige sykepleieren har forklart at han ble slått av to menn, før han ble jaget gjennom kjøpesenteret. Det skal også finnes overvåkningsbilder fra flukten som viser at begge mennene løper etter ham.

Men den yngste av gjerningsmennene, en mann i 20-årene, går helt fri ifølge Drammens Tidende.

Han skal ha flere uoppgjorte saker fra Oslo, og saken ble derfor sendt dit. Men der hadde de tidligere sakene blitt rettslig avgjort, og saken ble derfor sendt tilbake og henlagt.

- Hendelsene fra Gulskogen ville ikke fått nevneverdig innvirkning på den straffen han allerede hadde fått i Oslo. Derfor ble det en prosessøkonomisk påtaleunnlatelse, sier politijurist Ingvild Lærum ved Søndre Buskerud politidistrikt, til Drammens Tidende.

Offer reagerer

Sykepleieren forteller til avisen at han er rystet over at mannen ikke vil bli straffet.

- Jeg blir rett og slett forbannet. Føler meg ikke akkurat veldig ivaretatt. At han ikke vil bli straffet i det hele tatt er jo hårreisende, sier sykepleieren.

Sparket mannen i 30-årene rettet mot en tilfeldig forbipasserende er heller ikke med i tiltalen, ettersom politiet ut fra videoen ikke kan slå fast at mannen ønsket å treffe. Hærverkene på bilene er ikke anmeldt, og derfor heller ikke en del av tiltalen.

Publisert: 04.04.12 kl. 08:20 Oppdatert: 04.04.12 kl. 09:07